32003D0885
L 332/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 17 ноември 2003 година
за сключване на Споразумението за прилагането на някои актове на Общността на територията на Княжество Монако
(2003/885/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, във връзка с член 300, параграф 3, първа алинея от него,
като взе предвид предложението на Комисията,
като има предвид, че:
(1)
Комисията е договорила от името на Общността Споразумение за прилагането на някои актове на Общността на територията на Княжество Монако.
(2)
Някои задачи за изпълнението бяха възложени на Съвместния комитет, създаден съгласно Споразумението, и по-специално правомощието да изменя някои аспекти на приложенията към него.
(3)
Следва да се създадат подходящи вътрешни процедури за осигуряване правилното функциониране на Споразумението и е необходимо да се упълномощи Комисията да изразява съгласие с някои изменения на Споразумението и да вземе някои решения по неговото прилагане.
(4)
Споразумението следва да се одобри,
РЕШИ:
Член 1
Споразумението между Европейската общност и Княжество Монако за прилагането на някои актове на Общността на територията на Княжество Монако се одобрява от името на Общността.
Текстът на Споразумението е приложен към настоящото решение
Член 2
Оправомощава председателя на Съвета да определи лице/а, упълномощено/и да подпише/ат от името на Общността Споразумението, посочено в член 1, за да задължи/ат Общността. Председателят на Съвета или определеното/ите от него лице/а нотифицира Монако от името на Общността за приключването на процедурите, както е предвидено в член 6, параграф 1 от Споразумението.
Член 3
1. Общността се представлява от Комисията в Съвместния комитет, създаден съгласно член 3 от Споразумението.
2. Позицията, която Общността заема в Комитета, се определя от Съвета по предложение на Комисията; Съветът прилага същото правило за гласуване, както за приемането на съответния акт на Общността.
3. Чрез дерогация от параграф 2 Комисията приема позицията на Общността по решения, касаещи добавянето на актове на Общността в приложението към Споразумението, когато въпросните актове изменят актове, вече съдържащи се в него.
Съставено в Брюксел на 17 ноември 2003 година.